Komisia dnes predložila prvú odpoveď na žiadosť Európskej rady z marca 2018, aby posúdila súčasný stav, ako aj zostávajúce prekážky a príležitosti pre plne fungujúci jednotný trh.

Dôležitú úlohu pri tomto posúdení zohráva normalizácia, a to najmä vzhľadom na jej úlohu pri odstraňovaní technických prekážok obchodu. Normy pomáhajú zabezpečiť, aby boli vzájomne sa doplňujúce výrobky interoperabilné, uľahčujú zavádzanie inovatívnych výrobkov a v konečnom dôsledku pomáhajú budovať dôveru európskych spotrebiteľov v kvalitu výrobkov a služieb ponúkaných v Únii. V kontexte rýchleho technologického vývoja, digitalizácie európskeho hospodárstva a nových hospodárskych trendov a modelov rastu zohráva normalizácia kľúčovú úlohu – zabezpečuje, aby rozvoj jednotného trhu pokračoval bez ohľadu na budúce zmeny a aby európski spotrebitelia a podniky mali z takýchto zmien úžitok.

Európske normy nahrádzajú vo všetkých členských štátoch Únie potenciálne kolidujúce vnútroštátne normy, čím uľahčujú prístup na trh pre tých, ktorí ich používajú. Normy týmto spôsobom prispievajú k neustálemu prehlbovaniu jednotného trhu. Podporou väčšieho zbližovania európskych a medzinárodných noriem Európska únia podporuje najlepšie postupy a zvyšuje synergie v globálnych hodnotových reťazcoch. To vedie k posilneniu obchodných tokov a otvoreniu príležitostí na rozšírenie činnosti pre európske podniky.

Dobre fungujúci európsky systém normalizácie prispieva k celkovému hospodárskemu rastu, podporuje inovácie a globálnu konkurencieschopnosť európskeho priemyslu. Súčasne pomáha zabezpečiť, aby sa úrovne bezpečnosti, ako aj ochrany zdravia, spotrebiteľa a životného prostredia stanovené v právnych predpisoch Únie dodržiavali v praxi. Európsky priemysel sa v dôsledku prijatia celej škály inovatívnych riešení a digitálnych technológií rýchlo mení. Tento trend sa týka aj tradičných odvetví hospodárstva. Ich potreby v oblasti normalizácie si vyžadujú odpovede, ktoré sa budú opierať o pokrokové európske normy a budú vypracované moderným a flexibilným európskym systémom normalizácie.

V tomto oznámení sa uvádza prehľad o fungovaní európskeho systému normalizácie a hodnotia sa iniciatívy, ktoré sa začali realizovať v posledných rokoch s cieľom podporiť vykonávanie nariadenia o normalizácii, a to aj so zreteľom na príslušnú judikatúru Súdneho dvora Európskej únie. Vysvetľujú sa tu opatrenia, ktoré Komisia nedávno prijala v záujme ďalšieho zlepšenia tohto systému, a uvádzajú sa konkrétne kroky, ktoré Komisia prijme v blízkej budúcnosti, aby zvýšila efektívnosť, transparentnosť a právnu istotu pre strany zúčastňujúce sa na vývoji harmonizovaných noriem. Toto oznámenie je relevantné v kontexte harmonizovaných noriem, t. j. európskych noriem prijatých na základe žiadosti Komisie o uplatňovanie harmonizačných právnych predpisov Únie.

Európsky systém normalizácie je založený na verejno-súkromnom partnerstve medzi Komisiou a subjektmi pôsobiacimi v oblasti normalizácie. Jeho jedinečnosť spočíva v používaní harmonizovaných noriem. Tieto normy sa stávajú súčasťou práva Únie a výrobcom, ktorí ich používajú, poskytujú na celom jednotnom trhu predpoklad zhody s požiadavkami právnych predpisov Únie. Používatelia harmonizovaných noriem tak získavajú dôležitú právnu istotu, čo je obzvlášť dôležité pre malé a stredné podniky, ktoré môžu vďaka tomu uvádzať na trh výrobky, ktoré sú v súlade s právnymi predpismi Únie, bez ďalších nákladov. Tzv. nový legislatívny rámec bol navrhnutý ako flexibilný a trhovo orientovaný systém založený na konsenze zo strany priemyslu, malých a stredných podnikov a ďalších kľúčových zainteresovaných strán, ktorý zabezpečuje, že výrobky, ktoré sú v súlade s harmonizovanými normami, sú aj v súlade s právnymi predpismi Únie.

Používanie harmonizovaných noriem dáva používateľom právnu istotu a stabilitu, čo znižuje náklady výrobcov. To je zase dôležité pre investorov, no kladie to i väčšiu zodpovednosť na plecia regulačných orgánov, ktoré musia na tieto harmonizované normy náležite dohliadať.

Nariadenie č. 1025/2012 (ďalej len „nariadenie o normalizácii“) poskytuje od nadobudnutia účinnosti v roku 2013 hlavný právny rámec pre európsky systém normalizácie, pričom zároveň stanovuje rozdelenie zodpovedností a povinností medzi zúčastnených aktérov. Treba rýchlo uskutočniť určité zlepšenia praktického vykonávania tohto rámca, a to najmä vzhľadom na judikatúru Súdneho dvora Európskej únie.

1. Fungovanie európskeho systému normalizácie

Harmonizované normy vypracúva jedna z troch európskych normalizačných organizácií na základe oficiálnej žiadosti Komisie („normalizačná žiadosť“) s cieľom podporiť vykonávanie právnych predpisov Únie. V normalizačných žiadostiach sa stanovuje, čo sa od európskych normalizačných organizácií očakáva. Konkrétne sa v nich uvádza, ktoré harmonizované normy treba vypracovať a dokedy. Komisia vypracúva normalizačné žiadosti v rámci inkluzívneho a transparentného procesu v spolupráci s členskými štátmi.

Komisia a európske normalizačné organizácie zabezpečujú, aby bol proces tvorby harmonizovaných noriem založený na konsenze a aby bol transparentný a inkluzívny. Komisia predovšetkým pozorne sleduje, či sa v tomto procese zohľadňuje vstup malých a stredných podnikov a zainteresovaných strán zastupujúcich všetky zložky spoločnosti, ako sú spotrebitelia, pracovníci a environmentálne záujmy, keďže vďaka ich príspevku sa zvyšuje kvalita noriem. Keď európske normalizačné organizácie vypracujú harmonizovanú normu, Komisia posúdi, či spĺňa požiadavky príslušných právnych predpisov Únie a pôvodnej normalizačnej žiadosti. Ak Komisia dospeje k záveru, že norma je v súlade so žiadosťou a právnymi predpismi Únie, rozhodne o uverejnení odkazu na túto normu v Úradnom vestníku Európskej únie. V nadväznosti na to a na základe rozhodnutia Komisie o uverejnení odkazu na normu v úradnom vestníku bude mať norma právne účinky podľa príslušných právnych predpisov Únie.